**Šiciem TOP6 7. Viessmann Pasaules kausa posmā**

Oberhofā, Vācijā sestdien aizvadīti 7. Viessmann Pasaules kausa posma divnieku ekipāžu un sieviešu braucieni. Andris un Juris Šici finišēja augstajā 5. vietā, kamēr dāmu konkurencē Elīzai Cauce 19. vieta.

Divnieku ekipāžu konkurencē kā ierasts startēja visas trīs Latvijas ekipāžas. Brāļiem Andrim un Jurim Šiciem ar diviem stabiliem braucieniem, uzrādot attiecīgi piekto un ceturto labāko laiku, izdevās finišēt augstajā 5. vietā, par 0.587 sekundēm piekāpjoties uzvarētājiem un sezonas kopvērtējuma līderiem vāciešiem Toni Egertam/Sašam Benekenam. Sudrabs viņu tautiešiem Tobiasam Vendlam/Tobiasam Arltam, bet bronza pieredzējušajam Austrijas duetam ar Peteru Penzu/Georgu Fišleru sastāvā.

Augstā 9. vieta arī Oskaram Gudramovičam/Pēterim Kalniņam, kuri pirmajā braucienā uzrādīja 12. labāko laiku, bet pēc otrajā braucienā uzrādītā 6. labākā laika spēja pakāpties arī summā. Arī Kristens Putins/Imants Marcinkēvičs pēc pirmajā braucienā uzrādītā 20. rezultāta spēja pakāpties, otrajā braucienā finišējot 12. un summā 18. vietā.

Dāmu konkurencē vienīgā no Latvijas pārstāvēm pamatsacensībām kvalificējās Elīza Cauce, kurai 19. un 21. vieta attiecīgi pirmajā un otrajā braucienā, un 19. vieta arī summā. Abos braucienos E. Cauce uzrādīja TOP10 starta laikus, taču trasē pieļautās kļūdas liedza pakāpties augstāk arī finišā.

7. Viessmann Pasaules kausa posms svētdien turpināsies ar vīriešu sacensībām un komandu stafeti, ko tiešraidē Lattelecom televīzijā, kanālā Best4Sport varēs vērot no 10:25 līdz 15:20.